सोशल मीडिया क्रांति भारत के राजनीतिक और सामाजिक जीवन में भारी उथलपुथल का कारण बन रही है। पिछले कुछ सालों में स्मार्ट फोन के दामों में भारी गिरावट आई है। टेलीकॉम कंपनियों की गलाकाट प्रतिस्पर्धा ने फ्री डाटा प्लान्स से बाजार को पाट दिया है। इंटरनेट एंड मोबाइल एसोसिएशन ऑफ इंडिया के आंकड़ों के अनुसार भारत में इंटरनेट उपयोगकर्ताओं की संख्या जून 2018 तक 50 करोड़ तक पहुंच चुकी है। दिसंबर 2016 से दिसंबर 2017 के मध्य शहरी भारत में इंटरनेट उपयोगकर्ताओं की वृद्धि दर 9.66 प्रतिशत थी जबकि ग्रामीण भारत में यह दर 14.1 प्रतिशत थी।